Din 1773, cartierul poartă numele împăratului Iosif al II-lea de Habsburg şi este înfrăţit cu cartierele Josefstadt din Viena (Austria) şi Józsefváros din Budapesta (Ungaria). Având o identitate istorică şi socio-culturală proprie, care s-a reflectat uneori şi în arhitectura caselor şi lăcaşelor de cult ridicate, în Iosefin se regăsesc clădiri în stil Baroc, stilul anilor 1900 (curentul Secession/Art Nouveau), clădiri eclectice de secol XIX cu diferite influențe (neobaroc, neoromanic, bizantic, neogotic), precum și câteva exemple de arhitectură neoromânească. Multe dintre acestea au devenit în conştiinţa colectivă a timişorenilor repere urbane cu care se identifică. Mai mult, arhitectura industrială şi utilitară din Iosefin realizată în stilul anilor 1900 este reprezentată prin mai multe obiective inedite, dintre care amintim fosta Fabrică de Ţigarete (construită la 1846, prima de acest tip de pe teritoriul actual al României) sau Turnul de apă.

Deși Iosefin este un cartier cu o bogată moștenire cultural-arhitecturală, la fel ca în cazul altor cartiere istorice ale Timișoarei (de exemplu Fabric, Elisabetin, Mehala), și aici predomină imobilele nereabilitate și acesta nu a reușit să concureze în ultimele două decenii cu cartierul Cetate, care practic reprezintă “inima orașului” și polul major de atracție turistică. Sperăm ca toţi cei care vizitează această platformă să privească toate locurile din acest cartier într-un mod diferit, să observe frumuseţea patrimoniului cultural material, atât de prezent în Iosefin..